Í dag eru nákvæmlega 221 ár síðan Grundarfjörður fékk kaupstaðarréttindi . Danakonungur gaf út tilskipun þar um þann 18. ágúst 1786 og veitti um leið Reykjavík , Ísafirði , Akureyri , Eskifirði og Vestmannaeyjum kaupstaðaréttindi . Kaupstaðirnir áttu að verða miðstöðvar verslunar , líkt og orðið kaupstaður ber með sér , sem og útgerðar og iðnaðar . Valinn var einn staður í hverjum landshluta og áttu þar einnig að verða aðsetur ýmissa opinberra embættismanna og stofnana . Á heimasíðu Grundarfjarðar kemur fram að verslunarstaður hafi verið á Grundarkampi og séra Sæmundur Hólm , prestur á Helgafelli , hafi gert uppdrátt af lóð hans . Það er talinn vera fyrsti skipulagsuppdrátturinn á Íslandi . Hugmyndirnar hvað varðar kaupstaðina gengu ekki allar eftir og svo fór að árið 1836 var gefin út tilskipun um að Reykjavík ein væri kaupstaður en hinir staðirnir fimm löggiltir verslunarstaðir . Engu að síður markar þessi dagsetning , 18. ágúst 1786 , upphaf mikilla breytinga á Íslandi og er í raun sá dagur sem Grundfirðingar geta nefnt sinn afmælisdag .